CELEX: 32019D2025
Language: hu
Date: 2019-11-18 00:00:00
Title: A Tanács (EU) 2019/2025 Határozata (2019. november 18.) az atlanti tonhalfélék védelméről szóló nemzetközi egyezmény módosításáról szóló jegyzőkönyv Európai Unió nevében történő aláírásáról és az ideiglenes alkalmazásáról

4.12.2019   
               
               
                  HU
               
               
                  Az Európai Unió Hivatalos Lapja
               
               
                  L 313/1
               
            
         A TANÁCS (EU) 2019/2025 HATÁROZATA
         (2019. november 18.) 
         az atlanti tonhalfélék védelméről szóló nemzetközi egyezmény módosításáról szóló jegyzőkönyv Európai Unió nevében történő aláírásáról és az ideiglenes alkalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 43. cikkére, összefüggésben a 218. cikke (5) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Tanács 2013. május 13-án felhatalmazta az Európai Bizottságot, hogy tárgyalásokat kezdjen az atlanti tonhalfélék védelméről szóló nemzetközi egyezmény (1) (a továbbiakban: ICCAT) módosításairól. A tárgyalások 2018 novemberében sikeresen lezárultak.
                  
               
                     (2)
                  
                  
                     A tárgyalások eredményeképpen létrejött, az atlanti tonhalfélék védelméről szóló nemzetközi egyezmény módosításáról szóló jegyzőkönyv (a továbbiakban: a jegyzőkönyv) várhatóan javítani fogja az ICCAT hatékonyságát és meg fogja erősíteni az alkalmazási körébe tartozó fajok állományvédelmét és -gazdálkodását.
                  
               
                     (3)
                  
                  
                     Az 1380/2013/EU európai parlamenti és tanácsi rendelet (2) értelmében az Uniónak biztosítania kell, hogy a halászati és az akvakultúra-tevékenységek környezeti szempontból hosszú távon fenntarthatóak legyenek, végzésük összhangban legyen a gazdasági, a társadalmi és a foglalkoztatási előnyök elérésére irányuló célkitűzésekkel, valamint hogy hozzájáruljanak az élelmiszerellátás biztosításához. Az említett rendelet ezenkívül előírja, hogy az Uniónak elővigyázatossági megközelítést kell alkalmaznia a halászati gazdálkodás vonatkozásában, annak biztosítására törekedve, hogy a tengerek élő biológiai erőforrásainak kiaknázása helyreállítsa és olyan szinten tartsa a halászott fajok állományát, amely meghaladja a maximális fenntartható hozamot előállítani képes szintet. Az említett rendelet továbbá előírja, hogy az Uniónak a rendelkezésre álló legjobb tudományos szakvéleményeken alapuló állománygazdálkodási és -védelmi intézkedéseket kell hoznia, támogatnia kell a tudományos ismeretek elmélyítését és a tudományos szakvélemények kidolgozását, valamint fokozatosan fel kell számolnia a visszadobás gyakorlatát, és elő kell mozdítania az olyan halászati módszerek alkalmazását, amelyek hozzájárulnak a szelektívebb halászathoz és a nem szándékos fogások lehető legnagyobb mértékű elkerüléséhez és csökkentéséhez, valamint a tengeri ökoszisztémára és a halászati erőforrásokra csekély hatást gyakorló halászathoz. Emellett az 1380/2013/EU rendelet kifejezetten előírja, hogy az Uniónak külső halászati politikáját e célkitűzésekkel és elvekkel összhangban kell folytatnia. A jegyzőkönyv összhangban van ezekkel a célkitűzésekkel.
                  
               
                     (4)
                  
                  
                     Ahogyan azt az Európai Bizottság és az Európai Unió külügyi és biztonságpolitikai főképviselője által kibocsátott, „Nemzetközi óceánpolitikai irányítás: az óceánjaink jövőjét biztosító menetrend” című közös közlemény és az arról szóló tanácsi következtetések is megállapítják, a regionális halászati gazdálkodási szervezetek hatékonyságának támogatására és javítására irányuló intézkedések előmozdítása, valamint – adott esetben – e szervezetek irányításának javítása az e fórumok munkájában való európai uniós szerepvállalás központi elemét képezi. A jegyzőkönyv teljes mértékben összhangban van ezekkel a célokkal.
                  
               
                     (5)
                  
                  
                     A jegyzőkönyvet az Unió nevében alá kell írni.
                  
               
                     (6)
                  
                  
                     Ha a jegyzőkönyv a többi szerződő fél tekintetében azt megelőzően lép hatályba, hogy az Unió befejezte volna belső megerősítési eljárásait, az Uniónak a jegyzőkönyvet az említett hatálybalépési időponttól kezdve alkalmaznia kell az Unió tekintetében való hatálybalépéséhez szükséges eljárások befejezéséig,
                  
               ELFOGADTA EZT A HATÁROZATOT:
         
            1. cikk
            Az atlanti tonhalfélék védelméről szóló nemzetközi egyezmény módosításáról szóló jegyzőkönyv (a továbbiakban: a jegyzőkönyv) Unió nevében történő aláírására a Tanács felhatalmazást ad, figyelemmel a jegyzőkönyv megkötésére.
            A jegyzőkönyv szövegét csatolták e határozathoz.
         
         
            2. cikk
            A Tanács elnöke felhatalmazást kap, hogy kijelölje a jegyzőkönyvnek az Unió nevében történő aláírására jogosult személy(eke)t.
         
         
            3. cikk
            A jegyzőkönyvet annak 13. cikke és a jegyzőkönyvben foglalt feltételek szerinti hatálybalépésétől kezdve az Unió tekintetében való hatálybalépéséhez szükséges eljárások befejezéséig ideiglenesen alkalmazni kell.
         
         
            4. cikk
            Ez a határozat az elfogadásának napján lép hatályba.
         
         
            Kelt Brüsszelben, 2019. november 18-án.
            
               
                  a Tanács részéről
               
               
                  az elnök
               
               J. LEPPÄ
            
         
         
            (1)  HL L 162., 1986.6.18., 34. o.
         
         
            (2)  Az Európai Parlament és a Tanács 1380/2013/EU rendelete (2013. december 11.) a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről (HL L 354., 2013.12.28., 22. o.).